**Қазақстан Республикасы Парламентінің Мәжілісінде**

**«Салықтық және кедендік әкімшілендірудегі цифрлық технологиялар» деген тақырыпта 2019 жылғы 28 қаңтарда өткен Үкімет сағатының нәтижелері бойынша**

**ҰСЫНЫСТАР**

Қазақстан Республикасының Қаржы министрі
Ә.А. Смайыловтың баяндамасын тыңдап, Қазақстан Республикасы Парламентінің Мәжілісі **ҰСЫНАДЫ:**

**Қазақстан Республикасының Қаржы министрлігі:**

1. Салықтық және кедендік әкімшілендірудің қазіргі ақпараттық жүйелерінің санын кейіннен оңтайландыру және сапалы жұмыс істеуін қамтамасыз ету үшін олардың тиімділігіне жүйелі талдау жүргізсін.
2. Жаңа ақпараттық жүйелерді әзірлеу және енгізу жөніндегі шешімдерді, сондай-ақ қолданыстағы ақпараттық жүйелердің жұмыс істеуіне өзгерістер енгізген кезде салық төлеушілер және бизнес-қауымдастықтар өкілдерімен келісуді қамтамасыз етсін.
3. Салықтық және кедендік көрсетілетін қызметтерді оңтайландыру және оларды электрондық форматқа көшіру жөнінде жүйелі шаралар қабылдау жөніндегі жұмысты жалғастырсын.
4. Ағымдағы жылдың соңына дейін басқа да мемлекеттік органдармен келісілген мемлекеттік кірістер органдарында жаңа технологиялар мен жаңа ақпараттық жүйелерді қолдануға байланысты салықтық және кедендік әкімшілендіруді одан әрі оңайлатуды заңнамалық тұрғыдан қамтамасыз ету жөнінде қажетті шаралар қабылдасын.
5. Ауыл шаруашылығы, Денсаулық сақтау, Индустрия және инфрақұрылымдық даму министрліктерімен бірлесіп, экспорттаушылар мен импорттаушылар кедендік рәсімдерден өткен кезде «Бір терезе» қағидатын енгізуді пысықтасын.
6. Өзін-өзі реттейтін ұйымдармен бірлесіп, жалпыға бірдей декларациялауға көшуге байланысты декларациялар толтыру және мемлекеттік кірістер органдарына ұсыну жөнінде барлық жерде түсіндіру жұмысын жүргізуді қамтамасыз етсін. 1414 бірыңғай байланыс орталығының жұмысын жетілдірсін.
7. Қазақстан РеспубликасыныңҰлттық экономика министрлігімен және жергілікті атқарушы органдармен бірлесіп, салықтық әкімшілендіру мақсатында электр энергиясын тұтыну және сумен жабдықтау жөніндегі мәліметтерді пайдалану жөнінде өзара іс-қимыл жасау рәсімін пысықтасын.

**Қазақстан Республикасының Ақпарат және коммуникация министрлігі:**

1. Азаматтардың кірістері мен мүлкін жалпыға бірдей декларациялауға көшуді ескере отырып, еліміздің бүкіл аумағын сапалы интернетпен қамтуды қамтамасыз етсін.
2. Блокчейн технологияларын қолдану жөніндегі қажетті нормативтік құқықтық базаны әзірлесін.

**Қазақстан Республикасының Ауыл шаруашылығы министрлігі:**

Қазақстан РеспубликасыныңҚаржы министрлігімен бірлесіп, ауыл шаруашылығы субсидияларын негізсіз алуды болғызбау мақсатында «Астық қолхаттары» АЖ-ны «Электрондық шот-фактуралар» АЖ-мен интеграциялауды жеделдетсін.

**Қазақстан Республикасының Әділет министрлігі, Қазақстан Республикасының Ішкі істер министрлігі, Қазақстан Республикасының Ауыл шаруашылығы министрлігі, Қазақстан Республикасының Индустрия және инфрақұрылымдық даму министрлігі:**

Қысқа мерзімде жеке тұлғаларға салықтарды дұрыс есепке жазуды қамтамасыз ету үшін дерекқор мәліметтерін жаңартсын және ақпараттық жүйелерді Қазақстан РеспубликасыҚаржы министрлігінің Мемлекеттік кірістер комитетінің ақпараттық жүйесімен синхрондауды қамтамасыз етсін.